**ПРОЕКТ**

**ДО**

**МИНИСТЕРСКИЯ СЪВЕТ НА**

**РЕПУБЛИКА БЪЛГАРИЯ**

**Д О К Л А Д**

**от Ивелина Василева, министър на околната среда и водите**

**Относно:** *Проект на Решение на Министерския съвет за приемане на план за управление на Природен парк “Българка”*

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ДАМИ И ГОСПОДА МИНИСТРИ,**

На основание чл.31, ал.2 от Устройствения правилник на Министерския съвет и на неговата администрация (УПМСНА), представям на Вашето внимание проект на Решение на Министерския съвет за приемане на план за управление на Природен парк “Българка”.

Разработването на проекта на план за управление на природен парк “Българка” е възложено от дирекцията на Природен парк „Българка“ в рамките на проект № DIR-593210-1-5 „Разработване на План за управление на ПП Българка“, финансиран по Оперативна програма „Околна среда 2007-2013г“. Основната цел на проекта е да бъде разработен и приет план за управление, като чрез него се осигури устойчиво опазване и управление на биологичното и ландшафтно разнообразие на Природен парк „Българка“ за следващите 10 години. Изпълнител на поръчката е Обединение „Българка - 2013“.

Природен парк „Българка“ е защитена територия по смисъла на чл. 5, т. 5 от Закона за защитените територии (ЗЗТ). Съгласно чл. 55, ал. 1 от ЗЗТ, за защитените територии се разработват планове за управление при условия и по ред, определени с наредба, утвърдена от Министерския съвет (Наредба за разработване на планове за управление на защитени територии, обн., ДВ, бр.13 от 2000 г.).

Планът за управление на Природен парк „Българка“ е изготвен в съответствие с изискванията на ЗЗТ и Наредбата за разработване на планове за управление на защитени територии, както са взети предвид и съвременните и утвърдени в Европа подходи за планиране и управление на защитените територии. Съдържанието му е съобразено с изискванията към категорията защитена територия - природен парк. Предвид характеристиките на категорията защитена територия, основното предназначение на плана за управление на Природен парк „Българка“ е да осигури устойчиво управление на защитената територия чрез опазване на природата и ландшафта, балансирано използване на рекреационните възможности и природните ресурси на територията и превръщането на парка в социално-икономически фактор за регионално развитие

Проектът на план за управление на Природен парк „Българка” е разгледан на заседание на Висшия експертен екологичен съвет при Министерство на околната среда и водите. Решението на ВЕЕС е проектът да бъде внесен за приемане в Министерския съвет след отразяване на приети от съвета забележки.

Проектът на плана за управление на Природен парк „Българка” е съгласуван в съответствие с чл. 32, ал. 1 от Устройствения правилник на Министерския съвет и на неговата администрация. Направените бележки и предложения са отразени, съгласно приложената справка.

В съответствие с чл. 26 от Закона за нормативните актове и чл. 85, ал. 1 от Устройствения правилник на Министерския съвет и на неговата администрация, проектът на акт и проектът на доклад са публикувани на интернет страницата на Министерство на околната среда и водите (секция консултации на МОСВ с обществеността) и на портала за обществени консултации на Министерския съвет.

На основание чл. 60, ал. 1 от ЗЗТ планът за управление на Природен парк „Българка“ се приема от Министерския съвет с решение, което се обнародва в „Държавен вестник” съгласно чл. 20 от Наредбата за разработване на планове за управление на защитени територии.

Предложеният проект на акт не предвижда хармонизиране с актове на правото на Европейския съюз, поради което не се изготвя справка за съответствие с европейското право.

Приемането на плана няма да доведе до пряко и/или косвено въздействие върху държавния бюджет. В тази връзка е изготвена финансова обосновка, съгласно чл. 35, ал. 1, т. 4, б. „б“ от Устройствения правилник на Министерския съвет и на неговата администрация.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид гореизложеното и на основание чл. 60 ал. 1 от Закона за защитените територии, както и във връзка с чл. 8, ал. 3 от Устройствения правилник на Министерския съвет и на неговата администрация, предлагам, Министерският съвет да приеме приложения проект на Решение.

**ИВЕЛИНА ВАСИЛЕВА**

*Министър на околната среда и водите*